**"Főváros Sportjáért" aranygyűrű kitüntetés - 2004**

**Diáksport kategóriában**: Berendi József,

Több évtizeden keresztül példamutató testnevelő tanári pedagógusi munkát végzett fővárosi szakközépiskolákban. Leghosszabb ideig a XIII. kerületi Hajózási Szakközépiskola tanára volt. Pedagógusi hivatása mellett kiemelkedő utánpótlás-nevelő edzői munkát végzett kézilabda sportágban. Munkáját számos élvonalbeli és válogatott sportoló fémjelzi.

Közel egy évtizede és jelenleg is a Budapesti Diáksport Szövetség Kézilabda Szakbizottságának vezetője.

**Sportigazgatás Kategóriában**: Bürger Miklós, †

Iskolai végzettségét tekintve gyógypedagógus, majd később okleveles igazgatás-szervezői végzettséget szerzett.

1986 szeptemberében nevezték ki a Margitszigeti Atlétikai Centrum igazgató-helyettesének, majd később igazgatójának.

1997 szeptemberétől átvette a Városligeti Műjégpálya vezetését is. 1998. július. 1-től a Városligeti Műjégpálya igazgatója, melyet a sportintézmény igazgatói állására beadott pályázattal kapott meg.

Ezen kívül 2001. január 1. óta még két fővárosi tulajdonú sportingatlan kezelését irányítja: a Zágrábi úti sportlőteret és az esztergomi Gyopár Kempinget.

1994-ben megkapta a Magyar Sportért kitüntető címet.

Munkáját mindenkor lelkiismeretesen, nagy hozzáértéssel és mély emberséggel végezte.

**Szövetségi Kategóriában**: dr. Illés László,

Főfoglalkozású munkahelyként 38 évig az Országos Meteorológiai Intézet és jogutódjában dolgozott.

Sportpályafutásaként a Közalkalmazottak Szakszervezete Tollaslabda Bizottságának alapító tagja. Labdarúgó és röplabda játékvezetőként is működött.

1960-tól tollaslabda játékvezető és versenybíró.

1966-tól a Budapesti Tollaslabdázók Szövetsége alapító elnöke, mely tisztséget a mai napig is betölti.

Elévülhetetlen érdemeket szerzett a tollaslabdázás, mint versenysport elterjesztésében, az utánpótlás-nevelés fejlesztésében, valamint a tollaslabdázás, mint szabadidősport felkarolásában.

**Szabadidősport Kategóriában**: Németh József,

A BKV technikai és tömegsport szervezetének elnöke több mint 25 éve.

A Középmagyarországi Technikai és Tömegsportklubok Budapesti Szövetsége elnökségének tagja több, mint 15 éve és főtitkár 10 éve.

A szövetség célja a családi és szabadidősport széleskörű támogatása, mely népszerűsítésében Németh József élen jár.Több ezer fős rendezvények és a 70 tagszervezet szakmai irányítása tartozik a feladatai közé, melyet évtizedek óta lelkiismeretesen végez.

**Egyesületi Kategóriában**: Till István,

Mérnök, közgazdász végzettségű.

Az élsportban első osztályú szintet ért el, mind úszásban, mind vízilabdában. A Vasas Izzó és a Tungsram SC versenyzője- és játékosa volt.

Társadalmi megbízatásban 1963-tól a Vasas Izzó Úszó Szakosztályának elnöke. 1979-től a Vasas Izzó társadalmi elnök-helyettese.

1983-tól 1984-ig vezérigazgatói megbízással, majd 1984-től közgyűlés által megerősítve és az általa kezdeményezett egyesületi névváltozás jóváhagyásával 1993-ig a Tungsram SC elnöke.

Vezetése alatt a Club jelentős hazai és nemzetközi sikereket ért el a röplabda-, kosárlabda és vízilabda csapatsportágakban, az utánpótlás képzés- és nevelésben, a szabadidősportban és a sportdiplomáciában.

Kezdeményezésére alakult meg a kosárlabda és a vízilabda liga, újult meg a nemzetközi vízilabda „TUNGSRAM KUPA”, majd a mai néven ismert európai „LEN” vízilabda kupa.

1989-től a Sportegyesületek Országos Szövetségének tagja, 1993-tól ügyvivője, majd 1994-től a mai napig is a Sportegyesületek Budapesti Szövetségének létrehozását kezdeményező és megszervező sportigazgatója.